
–	so zreteľom na svoje predchádzajúce uznesenia o Rusku, najmä tie, ktoré sa týkajú Alexeja Navaľného a situácie v oblasti ľudských práv v krajine,
–	so zreteľom na vyhlásenie svojej Konferencie predsedov z 21. februára 2024,
–	so zreteľom na vyhlásenie vysokého predstaviteľa Únie pre zahraničné veci a bezpečnostnú politiku v mene Európskej únie z 19. februára 2024 o smrti Alexeja Navaľného,
–	so zreteľom na spoločné vyhlásenie predsedníčky Komisie a podpredsedu Komisie/vysokého predstaviteľa Únie pre zahraničné veci a bezpečnostnú politiku zo 16. februára 2024 o smrti Alexeja Navaľného,
–	so zreteľom na ústavu Ruskej federácie a medzinárodné záväzky v oblasti ľudských práv, ktoré sa Rusko zaviazalo dodržiavať,
–	so zreteľom na Všeobecnú deklaráciu ľudských práv, Európsky dohovor o ľudských právach a na Medzinárodný pakt o občianskych a politických právach,
–	so zreteľom na správu osobitnej spravodajkyne OSN pre situáciu v oblasti ľudských práv v Ruskej federácii Marijany Kacarovovej z 15. septembra 2023 s názvom Situácia v oblasti ľudských práv v Ruskej federácii,
–	so zreteľom na vyhlásenie osobitnej spravodajkyne OSN pre situáciu v oblasti ľudských práv v Ruskej federácii Marijany Kacarovovej z 22. februára 2024,
–	so zreteľom na správu Agentúry Európskej únie pre základné práva z 11. júla 2023 s názvom Ochrana obhajcov ľudských práv v ohrození: Vstup, pobyt a podpora EÚ,
–	so zreteľom na článok 132 ods. 2 a 4 rokovacieho poriadku,
A.	keďže Alexej Navaľný, popredná ruská politická osobnosť a laureát Sacharovovej ceny za slobodu myslenia v roku 2021, zomrel v sibírskom trestaneckom tábore severne od polárneho kruhu, kde si odpykával neodôvodnený, politicky motivovaný trest odňatia slobody; keďže zabitie Alexeja Navaľného je ďalším znakom rastúcich a systematických represií v Rusku; keďže plnú zodpovednosť za jeho vraždu nesie ruský štát, a najmä jeho prezident Vladimír Putin, ktorý by sa za neho mal zodpovedať;
B.	keďže ruské orgány ešte neposkytli informácie o presných príčinách a okolnostiach jeho smrti a jeho rodine bolo umožnené prevziať jeho telo na preskúmanie lekárom a pohreb až 24. februára 2024; keďže nebola vykonaná žiadna nezávislá pitva ani začaté vyšetrovanie príčin jeho smrti;
C.	keďže Alexej Navaľný bol vo väzbe od 17. januára 2021, keď sa vrátil do Ruska po tom, ako sa liečil z následkov otravy po pokuse o štátom podporovaný atentát, pri ktorom bola použitá medzinárodne zakázaná nervová látka novičok; keďže v minulosti už bol viackrát zadržaný a zavretý z vykonštruovaných a politicky motivovaných dôvodov na neprimerane dlhé tresty odňatia slobody, čo boli zjavné pokusy o zastavenie jeho politických aktivít a protikorupčných kampaní; keďže počas väznenia vo viacerých vykričaných väzniciach a trestaneckých kolóniách bol údajne vystavovaný psychickému nátlaku, svojvoľnému trestaniu, mimoriadne zlému zaobchádzaniu a mučeniu; keďže zdravie Alexeja Navaľného sa zhoršovalo v dôsledku zlého zaobchádzania a nedostatku riadnej zdravotnej starostlivosti;
D.	keďže Alexej Navaľný stelesňoval boj za slobodu a demokraciu so svojím snom o „krásnom Rusku budúcnosti“; keďže jeho vyvíjajúce sa názory na ruskú politiku a úlohu Ruska vo svete boli vo svete rešpektované; keďže Navaľný svojou prácou odhalil nezákonnosť a korupciu v samotnom srdci ruského vládneho režimu; keďže Navaľný neúnavne a odvážne pokračoval vo svojom boji z väzenia, čím dokázal svoju oddanosť princípom demokracie a spravodlivosti; keďže advokáti Navaľného sú zastrašovaní a traja z nich sú od októbra 2023 vo vyšetrovacej väzbe;
E.	keďže existujú správy o tom, že ruskí občania vzdávajú hold Alexejovi Navaľnému v mestách a obciach po celom Rusku, mnohí z nich sú za tieto pokojné prejavy zatknutí a niektorým sú vydávané vykonštruované vojenské povolávacie rozkazy; keďže veľvyslanec EÚ v Rusku Roland Galharague a mnohí jeho partneri z členských štátov, Spojeného kráľovstva a USA patrili medzi tých, ktorí si uctili pamiatku Alexeja Navaľného pri Soloveckom kameni v Moskve;
F.	keďže politický systém Ruska je kontrolovaný konsolidovaným autoritárskym režimom, ktorý sa zapája do rastúcej korupcie; keďže tento režim využíva zmanipulované voľby na vytvorenie ilúzie o demokracii a všetku moc sústreďuje do rúk Vladimíra Putina; keďže vláda potláča akékoľvek prejavy nesúhlasu použitím lojálnych bezpečnostných síl, poslušného súdnictva, kontrolovaného mediálneho prostredia a zákonodarného zboru zloženého z vládnucej strany a ovplyvniteľných opozičných strán;
G.	keďže smrť Alexeja Navaľného nie je ojedinelým incidentom, ale vyvrcholením kremeľských foriem násilia, potláčania nesúhlasu a zastrašovania politických oponentov a aktivistov občianskej spoločnosti; keďže mnohé demokratické práva a občianske slobody zaručované ruskou ústavou v praxi neexistujú; keďže Ruská federácia neustále porušuje medzinárodné právo a záväzky;
H.	keďže útoky proti nezávislej občianskej spoločnosti v Rusku zamerané na mimovládne organizácie, obhajcov ľudských práv, novinárov, právnikov, historikov, bojovníkov za práva žien a LGBTIQ+ osôb a environmentálnych aktivistov a obhajcov práv etnických a kultúrnych menšín majú devastačné účinky na životy a slobody osôb z radov menšín, LGBTIQ+ osôb, žien a všetkých ľudí, ktorí sa neriadia prevládajúcimi normami alebo ktorí kritizujú režim a jeho politiky; keďže aktívna občianska spoločnosť a slobodné médiá majú zásadný význam ako záruka demokratickej a otvorenej spoločnosti, ako aj ochrany ľudských práv;
I.	keďže Putinov režim zdecimoval celú generáciu ruských organizácií pre ľudské práva vrátane Memorialu a moskovskej Helsinskej skupiny; keďže v EÚ našlo domov množstvo ruských disidentov, zástupcov médií a občianskej spoločnosti, ktorí boli nútení opustiť Rusko, pretože boli pre kritiku vlády vystavení veľkému riziku odvetných opatrení zo strany úradov;
J.	keďže veľa opozičných aktérov zostáva v Rusku a pokračuje v boji za demokraciu, právny štát a ľudské práva z Ruska a vystavuje sa veľkému osobnému riziku; keďže predstavitelia opozície systematicky čelia slovným útokom, kampaniam ad hominem a dehumanizácii zo strany vlády či provládnych médií; keďže skupina pre ľudské práva Memorial označila viac ako 600 ľudí za politických väzňov v Rusku;
K.	keďže od začiatku rozsiahlej ruskej invázie na Ukrajinu v roku 2022 ruské orgány zintenzívnili represie voči politickej opozícii, médiám a občianskej spoločnosti, a tým ešte viac obmedzili práva a individuálne slobody v snahe umlčať domácu kritiku vrátane kriminalizácie akéhokoľvek prejavu nesúhlasu s vojnou; keďže kandidátom, ktorí sa vyjadrujú proti vojne, nebolo umožnené kandidovať v nadchádzajúcich prezidentských voľbách v Rusku v roku 2024;
L.	keďže podľa osobitnej spravodajkyne OSN pre situáciu v oblasti ľudských práv v Ruskej federácii už v Rusku neexistuje žiadny bezpečný priestor pre občiansku činnosť ani politickú opozíciu;
M.	keďže tvrdé obmedzovanie ľudských práv ruským režimom je v jasnom rozpore s ústavou a právnym rámcom krajiny, ako aj porušením medzinárodných záväzkov Ruska;
N.	keďže transparentný, demokratický, slobodný a spravodlivý proces politickej súťaže nie je zlučiteľný s politickými represiami, ktoré v Ruskej federácii prebiehajú už celé roky a ktoré vyvrcholili vraždou významného vodcu ruskej opozície Alexeja Navaľného;
1.	dôrazne odsudzuje vraždu Alexeja Navaľného; vyjadruje úprimnú sústrasť jeho rodine, spoločníkom, kolegom a jeho nespočetným podporovateľom v Rusku; vyjadruje plnú podporu Júlii Navaľnej v jej odhodlaní pokračovať v práci, ktorú začal Alexej Navaľný s jej podporou, a takisto protikorupčnej nadácii založenej Navaľným, ktorá pokračuje vo svojej práci za nových okolností;
2.	vzdáva úctu Alexejovi Navaľnému ako politickému lídrovi a prominentnému protikorupčnému politikovi, ktorý vďaka svojej odvahe, charisme a schopnosti mobilizovať ľudí dosiahol to, o čo sa mnohí snažili, ale len málokomu sa to podarilo dosiahnuť, a to posilniť postavenie ľudí, ktorí tak našli vieru vo vlastnú schopnosť zlepšiť svoje životy, zmeniť spoločnosť a ovplyvňovať politiku;
3.	pripomína jeho prínos k rozvoju občianskeho povedomia prostredníctvom skutočných verejných diskusií, politických kampaní, pouličných protestov a inovatívnej komunikácie, čo viedlo k tomu, že ho mnohí vnímajú ako predstaviteľa vízie iného Ruska, v ktorom by moc nebola v rukách kleptokratického režimu chráneného podriadenými orgánmi presadzovania práva, ale v rukách ľudí a slúžila by im;
4.	vyzýva ruské orgány, aby umožnili pochovať telo Alexeja Navaľného podľa priania jeho rodiny a nebránili jej v rozhodnutí zorganizovať dôstojnú poslednú rozlúčku; požaduje nezávislé a transparentné medzinárodné vyšetrenie presných okolností smrti Alexeja Navaľného a osôb, ktoré ju zavinili, s cieľom odhaliť pravdu, vyvodiť zodpovednosť a nastoliť spravodlivosť; vyzýva EÚ a jej členské štáty, aby prevzali vedúcu úlohu pri iniciovaní a podpore tohto vyšetrovania;
5.	vyjadruje poľutovanie nad dezinformačnými kampaňami a odsudzuje ich, ktoré organizovali médiá kontrolované Kremľom a ktoré sa snažili očierniť odkaz a dôstojnosť Alexeja Navaľného pred jeho smrťou aj po nej, ako aj kampaň proti jeho manželke, rodine a blízkym spolupracovníkom;
6.	vyzýva podpredsedu Komisie/vysokého predstaviteľa Únie pre zahraničné veci a bezpečnostnú politiku a členské štáty, aby v úzkej koordinácii s partnermi EÚ vyvodili zodpovednosť voči ruskému politickému vedeniu a ruským orgánom; vyzýva Radu, aby efektívne využila globálny sankčný režim v oblasti ľudských práv a prijala cielené opatrenia voči osobám zapojeným do politicky motivovaných súdnych konaní proti Alexejovi Navaľnému a zodpovedným za tieto procesy, za jeho odsúdenie, uväznenie a podmienky, v ktorých bol väznený, vrátane prokurátorov a sudcov, väzenského personálu a osôb zodpovedných za jeho predčasnú smrť; víta nedávne prijatie sankcií zo strany USA v nadväznosti na smrť Alexeja Navaľného a vyzýva EÚ, aby skoordinovala svoje sankcie s medzinárodnými partnermi;
7.	zdôrazňuje, že ruská vláda a Vladimír Putin osobne nesú trestnú a politickú zodpovednosť za smrť ich najvýznamnejšieho oponenta Alexeja Navaľného a že za týchto okolností je opodstatnené nastoliť otázku legitimity Vladimíra Putina vo verejnej a medzinárodnej diskusii;
8.	vyjadruje solidaritu s tými ľuďmi v Rusku i mimo neho, ktorí napriek cielene ťažkým represáliám a vážnym osobným následkom, ktoré im hrozia, stále nachádzajú odvahu hovoriť o pravde, presadzovať ľudské hodnoty a bojovať za demokratickú a mierovú budúcnosť Ruska; domnieva sa, že obyvateľov Ruska si nemožno zamieňať s vojnychtivým, autokratickým a kleptokratickým kremeľským režimom;
9.	odsudzuje eskaláciu porušovania ľudských práv ruským režimom a odsudzuje pokračujúce zásahy proti kritikom vlády, obhajcom ľudských práv, protivojnovým a environmentálnym aktivistom, popredným predstaviteľom národnostných menšín, domorodým aktivistom, nezávislým novinárom a historikom, ako aj stále častejšie represálie voči príslušníkom LGBTIQ+ komunít; vyzýva Radu OSN pre ľudské práva, aby okamžite vyšetrila činy neľudského väznenia, mučenia a vraždy politických oponentov; zdôrazňuje, že zabitie Alexeja Navaľného je dôrazným pripomenutím naliehavej potreby riešiť represívne politiky ruského režimu a zaujať rozhodný postoj proti takýmto krokom;
10.	vyzýva ruské orgány, aby stiahli všetky svojvoľné obvinenia a okamžite a bezpodmienečne prepustili všetkých politických väzňov a neprávom zadržiavané osoby vrátane, ale nie len Vladimíra Kara-Murzu, Juriho Dmitrijeva, Iľju Jašina, Alexeja Gorinova, Lilie Chanyševovej, Xénie Fadejevovej, Vadima Ostanina, Daniela Cholodného, Vadima Kobzeva, Igora Sergunina, Alexeja Lipstera,Viktorie Petrovej, Márie Ponomarenkovej, Alexandra Skočilenka, Svetlany Petričukovej, Eugénie Berkovičovej, Dmitrija Ivanova, Joana Kurmojarova, Igora Baryšnikova, Dmitrija Talantova, Alexeja Moskaleva, Olega Orlova, Borisa Kagarlitského a Ivana Safronova;
11.	naliehavo vyzýva ruské orgány, aby okamžite ukončili používanie mučenia, iného nevhodného zaobchádzania so zadržiavanými osobami, ako aj svojvoľných disciplinárnych opatrení a aby urýchlene zreformovali väzenský poriadok tak, aby bol v súlade so záväzkami Ruska, ktoré mu vyplývajú z medzinárodného práva v oblasti ľudských práv, najmä pokiaľ ide o prístup väzňov k lekárom podľa vlastného výberu, k primeranej lekárskej starostlivosti, k právnikom a možnostiam komunikácie s ich rodinami;
12.	vyzýva členské štáty, aby zvýšili svoje snahy o nájdenie možných spôsobov, ako oslobodiť väzňov v najhoršom stave, zvlášť tých politických väzňov, ktorí sú chorí alebo boli mučení, vrátane možnosti prípadnej výmeny uväznených osôb; vyzýva Radu, aby vytvorila osobitnú úlohu vyslanca pre politických väzňov a rukojemníkov v Rusku s cieľom koordinovať takéto úsilie v spolupráci s medzinárodnými partnermi a slúžiť ako kontaktné miesto pre postihnuté rodiny a spoločníkov;
13.	vyzýva ruské orgány, aby okamžite prepustili stovky ľudí, ktorí boli v predchádzajúcich týždňoch zadržaní za to, že si pokojne uctili pamiatku Alexeja Navaľného; odsudzuje kruté praktiky ruských orgánov, ktoré sa zameriavajú na politických demonštrantov tým, že ich povolajú do vojenskej služby;
14.	vyzýva ruské orgány, aby zrušili represívne právne predpisy, ktoré sú v rozpore s ruskou ústavou a medzinárodnými záväzkami krajiny, ako sú zákony o cenzúre pravdivých informácií o útočnej vojne Ruska proti Ukrajine a o tzv. zahraničných agentoch a tzv. nežiaducich organizáciách;
15.	vyzýva členské štáty, aby zaviedli rozsiahle reštriktívne opatrenia EÚ voči jednotlivcom zapojeným do politického prenasledovania a fabrikovania prípadov proti zástupcom ruskej občianskej spoločnosti a aktivistom a aby zvážili pridanie ďalších osôb, ktoré Protikorupčná nadácia Alexeja Navaľného označila za osoby slúžiace režimu, ktoré prispievajú k vedeniu a financovaniu útočnej vojny proti Ukrajine a k páchaniu domácich represálií na podporu prežitia režimu; trvá na väčšej transparentnosti v procese uplatňovania a rušenia reštriktívnych opatrení EÚ;
16.	vyzýva delegáciu EÚ a misie členských štátov EÚ v Rusku, aby naďalej monitorovali a chodili na súdne procesy s osobami, ktoré čelia politicky motivovanému trestnému stíhaniu;
17.	vyzýva EÚ a členské štáty, aby naďalej preukazovali svoju nepoľavujúcu solidaritu a aktívnu podporu nezávislej ruskej občianskej spoločnosti a demokratickej opozície, ktorí pracujú na transformácii Ruska na otvorenú spoločnosť, v ktorej sa dodržiavajú politické práva, základné slobody a ľudské práva, a tým si uctili večný odkaz Alexeja Navaľného; vyzýva EÚ, aby podporila vytvorenie siete obhajcov ľudských práv na monitorovanie porušovania ľudských práv a podávanie správ o ňom;
18.	naliehavo vyzýva členské štáty, aby rozšírili a ďalej uľahčili program humanitárnych víz ruským obhajcom ľudských práv, prodemokratickým aktivistom a nezávislým novinárom, ktorým hrozí politické prenasledovanie;
19.	opakuje svoju výzvu na zavedenie celoeurópskeho systému vydávania viacnásobných návratových víz ochrancom ľudských práv, aktivistom občianskej spoločnosti a politicky prenasledovaným osobám, aby sa využila existujúca právna flexibilita a riešili nedostatky v právnych predpisoch, tak ako to navrhuje Agentúra Európskej únie pre základné práva vo svojej správe z roku 2023 s názvom Protecting Human Rights Defenders at Risk: EU entry, stay and support (Ochrana obhajcov ľudských práv v ohrození: vstup, pobyt a podpora EÚ); vyzýva inštitúcie EÚ, aby pripravili opatrenia pre prípad, že Rusko prestane vydávať pasy na svojich konzulátoch, vrátane uznávania faktického stavu bez štátnej príslušnosti, a aby vydali cestovné doklady s cieľom umožniť demokratickej opozícii, aktivistom občianskej spoločnosti a inak politicky prenasledovaným osobám presťahovať sa do členských štátov EÚ a v prípade potreby pokračovať vo svojej práci v exile;
20.	vyzýva členské štáty, aby sa vyhli neodôvodnenému a neprimeranému uplatňovaniu reštriktívnych opatrení na jednotlivcov, ktorí hľadajú útočisko pred súčasnou ruskou vládou a bojujú proti nej;
21.	vyzýva na zjednodušenie postupov pre ruských disidentov v EÚ s cieľom registrovať organizácie a subjekty, otvárať bankové účty a vykonávať ďalšie administratívne úlohy s cieľom umožniť im pokračovať v práci v exile;
22.	vyjadruje poľutovanie nad imperialistickou politikou ruského režimu a čo najdôraznejšie odsudzuje pokračujúcu útočnú vojnu Ruska proti Ukrajine; opätovne zdôrazňuje, že EÚ, jej členské štáty a podobne zmýšľajúci partneri na celom svete musia pokračovať vo svojej politickej, hospodárskej, finančnej a vojenskej podpore Ukrajiny vrátane podpory občianskej spoločnosti a dlhodobej podpory obnovy Ukrajiny, keďže je to najlepšia reakcia na represívne a agresívne praktiky, ktorých sa v súčasnosti dopúšťa kremeľský režim; je presvedčený, že rozhodujúce víťazstvo Ukrajiny môže viesť ku skutočným zmenám v systéme Ruskej federácie, najmä k deimperializácii, dekolonializácii a k refederalizácii, ktoré sú nevyhnutnými podmienkami na nastolenie demokracie v Rusku; 
23.	vyzýva Komisiu, aby využila multilaterálne platformy, ktorých je Rusko členom, na ďalšie odsúdenie porušovania ľudských práv v Rusku a ruského zločinu agresie voči Ukrajine, na ďalšiu podporu dokumentácie porušovania ľudských práv v Rusku a na podporu toho, aby Úrad vysokého komisára OSN pre ľudské práva zmenil prieskum situácie v oblasti ľudských práv v Ruskej federácii na plne nezávislý vyšetrovací mechanizmus;
24.	vyjadruje podporu práci osobitnej spravodajkyne OSN pre situáciu v oblasti ľudských práv v Ruskej federácii Marijany Kacarovovej a vyzýva členské štáty, aby zabezpečili, že Rada OSN pre ľudské práva jej mandát v roku 2024 opäť predĺži;
25.	vyzýva Komisiu, a najmä Európsku službu pre vonkajšiu činnosť, aby vypracovala proaktívnu dlhodobú strategickú politiku voči Rusku, ktorá bude účinne reagovať na súčasnú realitu vzťahov medzi EÚ a Ruskom, situáciu v oblasti ľudských práv v Rusku a potreby podpory ruskej občianskej spoločnosti a predstaviteľov opozície v exile;
26.	zaväzuje sa priebežne riešiť porušovanie ústavy a medzinárodného práva ruským režimom vrátane volieb zo 17. marca 2024, keďže sa očakáva, že tieto voľby sa uskutočnia na okupovaných územiach Ukrajiny v atmosfére rastúceho potláčania politickej plurality a médií;
27.	poveruje svoju predsedníčku, aby postúpila toto uznesenie Rade, Komisii, podpredsedovi Komisie/vysokému predstaviteľovi Únie pre zahraničné veci a bezpečnostnú politiku, vládam a parlamentom členských štátov, Rade Európy, Organizácii pre bezpečnosť a spoluprácu v Európe a ruským orgánom a zabezpečila, že znenie tohto uznesenia bude dostupné aj v ruskom jazyku.

